Bókin Loftar tú mær? , sum Rakel Helmsdal bæði hevur skrivað og evnað myndir til, er í uppskoti til ta stóru Barna- og ungdómsbókmentavirðisløn Norðurlandaráðsins í 2020. Saman við 14 øðrum verkum úr øllum Norðurlondum er henda bókin vald, tí hon verður mett at hava serliga skaldsliga og listaliga dygd. Dómsnevndin hjá Norðurlandaráðnum grundgav m. a. soleiðis:“ Rakel Helmsdal setir í myndabókini Loftar tú mær? orð og myndir á eitt evni, sum tað kann vera trupult at tosa um. Huglagið er syrgið, men samstundis eisini lívsjáttandi, av tí at bókin lýsir deyðan sum ein natúrligan og óvikiligan part av lívinum–ein part, sum ikki bara tey vaksnu, men eisini børnini uppliva. Bókadeildin fegnast um, at bókin er í uppskoti til tvær stórar norðurlendskar virðislønir, ta hjá Útnorðurráðnum og ta hjá Norðurlandaráðnum. Virðislønirnar hjá Norðurlandaráðnum verða handaðar í november. Loftar tú mær? Tey uppliva sorgina á hvør sín hátt, og lesarin fylgir sjónarhorninum hjá øllum trimum børnum.